钦定古今图书集成/明伦汇编/官常典/第700卷 > 《与魏元履书》朱熹
## 钦定古今图书集成/明伦汇编/官常典/第700卷 > 《与魏元履书》朱熹

熹六日登对，初读第一奏论致知格物之道，天颜温
粹，酬酢如响；次读第二奏论复仇之义，第三奏论言
路壅塞，佞幸鸱张，则不复闻圣语矣。副本以送，平甫
托写呈，当已有之矣。十二日有旨，“除此官，非始望所
及，幸甚幸甚！然阙尚远，恐不能待，已具请祠之札，辞
日投之”，更属凌丈催促，必可得也。和议已决，邪说横
流，非一苇可杭。前日见周葵面质责之，乃云“此皆处
士大言，今姑为目前计耳。”熹语之曰：“国家亿万斯年
之业，参政乃为目前之计耶？”大率议论皆此类，韩无
咎、李德远皆不复寻《遂初赋》矣。庶寮唯王嘉叟诸人
尚持正论，然皆在间处，空复尔。为两日，从官过堂，诣
府第，不知所论云何，欲少赞之，辄不值，未知渠所处
也。《言路》虽小，披论甚正，但恐其发不勇，不能胜众楚
尔。王之望、龙大渊已差副使，不知尚能挽回否？诸非
笔札可尽。